Návrh na riešenie neplnenia príjmov 
kapitoly Ministerstva životného prostredia SR v roku 2003

Rozpočet príjmov kapitoly Ministerstva životného prostredia SR  na rok 2003 bol schválený v sume 1 157 000 tis. Sk, čo bolo síce na úrovni schváleného rozpočtu roku 2002, avšak v porovnaní s rozpočtom upraveným  k 31. 12. 2002 bol vyšší o 250 000 tis. Sk. Už v závere minulého roka muselo MŽP SR požiadať o zreálnenie plánovaných príjmov, ktoré po zrušení Štátneho fondu životného prostredia a jeho pretransformovaní na Program na podporu realizácie environmentálnych opatrení boli zapracované do rozpočtu kapitoly. Išlo o príjmy z poplatkov a odplát, pokút a penále vyplývajúcich z právnych predpisov v oblasti životného prostredia.  Do príjmov sa vtedy dostali i príjmy, ktoré fond získaval formou transferu – dotácie zo štátneho rozpočtu.

V nadväznosti na delimitáciu kompetencií v oblasti  vodného hospodárstva vykonanú na základe zákona č. 139/2003 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy boli  rozpočtovým opatrením zvýšené príjmy kapitoly Ministerstva životného prostredia SR o 481 700 tis. Sk, t. j.  o objem príjmov kapitoly Ministerstva pôdohospodárstva SR určený na rok 2003 pre program Vodné hospodárstvo – zdrojov bývalého Vodohospodárskeho  fondu. I v tomto prípade reálne príjmy z odplát za odber podzemnej vody za plánovanými zaostávajú o cca 150 000 tis. Sk. 

Na neplnení plánovaných príjmov sa okrem ich nadhodnotenia podieľa i fakt, že stále väčší počet právnických osôb – potenciálnych platiteľov sa dostáva do platobnej  neschopnosti, do konkurzu a likvidácie. 

Pre rok 2004 sú však navrhnuté príjmy kapitoly MŽP SR (zatiaľ bez premietnutej delimitácie) v porovnaní s rokom 2003 nižšie o 207 000 tis. Sk a ministerstvo presadzuje  i zníženie príjmov vodného hospodárstva o 150 000 tis. Sk.

Neplnenie príjmov musí v zmysle § 14 ods. zákona č. 303/1995 Z. z. o rozpočtových pravidlách v znení neskorších predpisov sprevádzať viazanie výdavkov v rovnakej výške. Realizácia tohto ustanovenie je v situácii, v ktorej sa rezort nachádza, neprijateľná. Príjemcovia dotácií – zväčša obce a mestá, ktoré splnili  podmienky pre ich poskytnutie, domáhajú sa svojich pohľadávok,  keďže sú atakované zo strany svojich dodávateľov. Navyše, v prípade, že vláda SR nebude s návrhom rezortu súhlasiť, MŽP SR prejde do roku 2004 so  záväzkami v sume cca 300 000 tis. Sk a tieto bude musieť riešiť v rámci rozpočtu, ktorý je v tejto oblasti o cca  853 000 tis. Sk nižší (vrátane zdrojov na vodné hospodárstvo), ako je rozpočet v tomto roku.